SKRIFTLIG FORESPØRGSEL E-0717/02

af Jules Maaten (ELDR) til Kommissionen

(14. marts 2002)

Om: Register over europæiske kliniske kemikere

Som et fag, der ikke er omfattet af et selvstændigt direktiv, er kliniske kemikere omfattet af den generelle ordning i direktiv 89/48/EØF(1), der fastlægger regler vedrørende erhvervskompetencegivende videregående uddannelser af mindst tre års varighed. Uddannelsen til klinisk kemiker varer mindst 8 år, hvoraf mindst 4 år som universitetsuddannelse. I et forsøg på at bringe uddannelsen af kliniske kemikere i EU-medlemsstaterne på et kvalitativt ensartet niveau oprettede man i sin tid European Communities Confederation of Clinical Chemistry (EC4). I sammenslutningens register er der nu opført over 1 000 kliniske kemikere, som i forvejen skal være registreret i de nationale registre, som skal have fulgt en uddannelse af 8 års varighed og accepterer EC4-adfærdskodeksen.

1. Deler Kommissionen den opfattelse, at dette initiativ fra EC4 i lighed med FEANI-initiativet (European Federation of National Engineering Associations) letter den frie bevægelighed for arbejdstagere (jf. skriftligt spørgsmål E-3429/93(2))?

2. Hvorvidt kan EC4-titlen som EurClinChem fremme den gensidige anerkendelse i medlemsstaterne af de nationale eksamensbeviser?

(1) EFT L 19 af 24.1.1989, s. 16.

(2) EFT C 268 af 26.9.1994, s. 38.

Svar afgivet på Kommissionens vegne af Frederik Bolkestein

(19. april 2002)

1. Kommissionen har ved flere lejligheder tilkendegivet, at den mener, at initiativer, som f.eks. det, der er taget af European Communities Confederation of Clinical Chemistry (EC4), der har oprettet et register over kliniske kemikere, som opfylder visse mindstekrav til uddannelsen (EurClinChem), kan spille en vigtig rolle for medlemsstaternes gennemførelse af direktiverne om den generelle ordning. Det drejer sig om Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed og Rådets direktiv 92/51/EØF af 18. juni 1992 om anden generelle ordning for anerkendelse af erhvervsuddannelser til supplering af direktiv 89/48/EØF(1).

2. Opstilling af fælles uddannelsesnormer, som enten kan føre til udstedelse af et europæisk certifikat/eksamensbevis til de pågældende erhvervsudøvere eller, som i dette tilfælde, til registrering i et fagligt register, kan fremme den frie bevægelighed for erhvervsudøvere og udøvelsen af deres etableringsret. Disse tiltag, som sædvanligvis kaldes fælles platforme, kan mindske eller fjerne de væsentlige forskelle, der måtte være mellem uddannelserne, og som ville kunne begrunde en udligningsforanstaltning (prøvetid eller egnethedsprøve) som omhandlet i de nævnte direktiver.

Selv om Kommissionen erkender den rolle, sådanne initiativer kan spille for fremme af den frie bevægelighed for erhvervsudøvere i det indre marked, skal det dog ikke glemmes, at det drejer sig om private tiltag, som ikke kan træde i stedet for de nationale bestemmelser. Kommissionen tillader sig at sende det ærede medlem svaret på skriftlig forespørgsel E-1786/97 fra Christine Oddy(2), som viser, hvilken rækkevidde og betydning disse fælles platforme i følge Kommissionen har.

Med hensyn til EC4's europæiske register over kliniske kemikere bemærker Kommissionen sig desuden, at muligheden for registrering af erhvervsudøvere med forskellige uddannelser (kemi, farmaci, biologi, medicin ) udgør endnu en fordel med hensyn til fremme af den frie etableringsret for erhvervsudøvere.

Kommissionen skal desuden henlede det ærede medlems opmærksomhed på forslag til Europa-Parlamentets og Rådets direktiv om anerkendelse af erhvervsmæssige kvalifikationer(3) nærmere bestemt betragtning 9 og artikel 15 i dette forslag. Denne sidste bestemmelse bygger på principperne i de nuværende direktiver om den generelle ordning, men formålet er også en mere systematisk inddragelse af de faglige sammenslutninger og tilskyndelse til udviklingen af fælles platforme, i lighed med EC4's platform, med henblik på en mere automatisk anerkendelse af erhvervsmæssige kvalifikationer inden for Den Europæiske Union.

(1) EFT L 209 af 24.7.1992.

(2) EFT C 21 af 22.1.1998.

(3) KOM(2002) 119 endelig udg.